Beluský, Martin, poslanec NR SR (2021-09-22):
Ďakujem za slovo, pán podpredseda. Vážené panie poslankyne a páni poslanci, ako som spomenul, predložený návrh zákona má dva ciele. Tým prvým je rozšírenie možností pre daňovníkov a fyzické osoby poukázať ďalšie 2 % zo zaplatenej dane pre prijímateľov, pričom počet prijímateľov, ktorí sa každoročne uchádzajú o poukázanie 2 % zo zaplatenej dane, každým rokom pribúda, je tam stúpajúci trend. Za posledných päť rokov ich pribudlo viac ako tritisíc, čo predstavuje nárast o 24 percent. Títo prijímatelia musia spĺňať zákonom stanovené požiadavky, no najmä musia spĺňať niektoré z nasledovných predmetov činnosti: Buď teda v rámci svojej činnosti robia ochranu a podporu zdravia, prevenciu, liečbu, resocializáciu drogovo závislých, v oblasti zdravotníctva, sociálnych služieb, podpora a rozvoj športu, poskytovanie sociálnej pomoci, zachovanie kultúrnych hodnôt, podpora vzdelávania, ochrana ľudských práv, ochrana a tvorba životného prostredia, veda a výskum a organizovanie a sprostredkovanie dobrovoľníckej činnosti. Schválne som si dovolil prečítať všetky tieto aktivity, ktoré tieto verejnoprospešné organizácie poskytujú, pretože tieto aktivity by nebolo možné realizovať, ak by ich daňovníci nevedeli podporiť prostredníctvom poukázania podielu zo zaplatenej dane. Mnohé z týchto organizácií žijú buď z deficitného financovania, alebo iba z príspevkov a členských vkladov dobrovoľníkov, a preto sú od tohto financovania cez dane úplne závislé. Mnohé z týchto organizácií by pri nedostatočnom dofinancovávaní z poukazovaných podielov zo zaplatených daní boli nútené vybrať sa komerčnou cestou, čo by spôsobilo nedostupnosť týchto služieb pre väčšinu sociálne slabších vrstiev obyvateľstva. Vďaka tomuto nástroju sa môžu služby neustále skvalitňovať a ponúkať pre širšie vrstvy obyvateľstva, najmä teda pre tých, ktorí patria medzi tých slabších. Štátu sa každý rok darí zvyšovať výber dane z príjmov fyzických osôb. V roku 2023 sa predpokladá navýšenie výberu tejto dane oproti roku 2018, teda na horizonte piatich rokov bude výber vyšší o 860 mil. eur. Celkovo úspešnejší výber daní, ako aj cieľ a zlepšený boj proti daňovým podvodom priniesol v uplynulých rokoch do štátnej pokladnice viac o približne 3,7 mld. eur. Vzhľadom na zlepšujúcu sa situáciu na príjmovej strane štátneho rozpočtu, ako aj vzhľadom na narastajúci počet uchádzajúcich sa verejnoprospešných organizácií a spolkov preto navrhujeme dať fyzickým osobám možnosť poukázať ďalšie 2 % týmto organizáciám. To znamená, že každá fyzická osoba si bude môcť vybrať najviac dvoch prijímateľov, ktorým každému môže poukázať do 2 % zo zaplatenej dane, spolu teda do 4 %. Samozrejme, v prípade, pokiaľ si daná fyzická osoba odrobila zákonom stanovený počet dobrovoľníckych hodín, tak to môžu byť 3 % a v prípade dvoch právnických osobách to môžu byť, to môže byť 6 %. Ak by si aj všetci daňovníci fyzické osoby poukázali 4 % z dane, štát by bol v porovnávanom období medzi rokmi 2023 a 2018 stále v pluse o viac ako 780 mil. eur. V skutočnosti však túto možnosť poukazovania podielu dane využíva menej ako polovica daňovníkov, štátu by teda v skutočnosti zostalo omnoho viac finančných prostriedkov. V roku 2019 darovalo podiel zo zaplatenej dane 852 734 fyzických osôb a 52 252 právnických osôb a to celkovo 15 590 prijímateľom. Celková suma poukázaných podielov zaplatenej dane sa pritom každý rok zvyšuje. V roku 2019 predstavovala viac ako 73 mil. eur, z čoho výber od fyzických osôb predstavoval zhruba 32 mil. eur. Po schválení navrhovaného znenia by sa táto suma mala zdvojnásobiť na zhruba 64 mil. eur, čo sa reálne odzrkadlí na zlepšených a rozšírených verejnoprospešných službách, ktorých pridaná hodnota pre spoločnosť bude v skutočnosti oveľa vyššia ako tie, ako tých 64 mil. eur, ktoré štát bude musieť vrátiť zo zaplatenej dane fyzických osôb. No a teraz prejdem k druhému cieľu tohto zákona, ktorým je zabezpečiť finančnú nezávislosť farnostiam a zborom registrovaných cirkví a náboženských spoločností, čo má za úlohu prispieť k ich slobode a odpútaniu sa od politickej moci a závislosti na vládnej garnitúre. Navrhujeme preto zaradiť právnické osoby odvodzujúce svoju právnu subjektivitu od cirkví a náboženských spoločností, teda inak povedané farnosti a zbory, medzi ďalších prijímateľov podielov zo zaplatenej dane. Medzi predmety činnosti, ktoré musia prijímatelia vykonávať, dopĺňame aj šírenie náboženskej viery. Týmto návrhom sa dá možnosť občanom na báze dobrovoľnosti a slobodného rozhodnutia prispieť cirkvám časťou z daní, čím sa podporí v značnej miere aj ústavné právo slobody myslenia a svedomia, náboženského vyznania a viery. Osobitná podpora cirkvi veriacimi touto formou sa javí ako vhodná aj pre neustále pretrvávajúce a silnejúce tlaky liberálneho vládneho krídla na dosiahnutie úplnej odluky cirkvi od štátu, pričom ide v blízkej budúcnosti o reálne uskutočniteľnú záležitosť. Prijatím tohto zákona by sa predišlo možnému úplnému odstrihnutiu duchovných osôb od príjmu v prípade schválenia hroziacej odluky. Súčasná situácia na Slovensku nám jasne ukazuje návrat k totalitným praktikám vládnutia spred roku 1989 za reálnej, až servilnej podpory zo strany predstaviteľov cirkvi. Je zjavné, že k tomuto negatívnemu smerovaniu vládnutia s podporou duchovenstva prispieva práve ich úzke finančné prepojenie na rozpočet štátu. Je potrebné sa poučiť z histórie a tak v čo najväčšej miere eliminovať negatívne dopady súčasných prudkých zmien v spoločnosti. Keď približne pred sto rokmi dochádzalo k výrazným politickým zmenám rozpadom monarchie a budovaním republiky, spôsobilo to mnoho napätia a neistoty i očakávania. Tento vtedy postupne sa meniaci svet pripravoval obyvateľstvo na novú formu životného štýlu, a to nástup vlády zbohatlíkov pred ustupujúcou mocou šľachty. Výsledkom tohto bola ekonomicky silná spoločnosť štátov západnej Európy, podporovaná rýchlym postupom vedy. Na Slovensku ale po skončení druhej svetovej vojny sa začala uplatňovať, sa začal uplatňovať experiment riadený komunistami, kolektivizácia vidieka a mnohé budovateľské akcie komunistickej vládnej strany v mnohom pripomínajú súčasnú liberálnu propagandu s využitím takzvaného, takzvaných protipandemických opatrení v súvislosti s vírusom COVID-19. Namiesto jednotného národa, ktorý stáročia bojoval o svoju samostatnosť, máme dnes právom garantovanú takzvanú samostatnosť rozbitej spoločnosti na všetkých úrovniach – rodina, obec, mesto, okres, kraj, štát –, ktorá sa zmieta v hospodárskej a ekonomickej nestabilite, deštrukcii morálky a rozpadu hodnotového systému. Nebezpečnou pre jednotlivca je celok, ideológiu komunizmu vystriedala ideológia ešte zákernejšia, a to je ideológia liberalizmu. Pre politickú korektnosť a v snahe vyzerať pekne pred svetom a médiami znova cirkevní predstavitelia mlčia o tom, čo učí cirkev a čo hlása evanjelium o manželstve, rodine, homosexualite a o skutočnej láske v pravde. Slovensku reálne hrozí odluka cirkvi od štátu a reálne je viditeľný aj úpadok viery. Vyplýva to zo zmeny myslenia ľudí nárastom sekularizovanej časti obyvateľstva. Nábožensky založená časť obyvateľstva je rozdielna, je rozdelená. Či už ide o katolíkov, pravoslávie, reformované cirkvi alebo židovskú obec. Historicky najstaršia katolícka cirkev má poslanie hlásať pravdu a v rámci spoločnosti upozorniť na prítomnosť náuk škodlivých pre spoločnosť. Mlčanie zo strany cirkvi nijako nikomu neprospeje, len prehĺbi už vzniknuté rozdiely, zväčší chaos a prispeje k neslobode jedinca i spoločnosti. Mlčanie kompetentných duchovných osôb je neospravedlniteľné a aj táto zákonná úprava má dopomôcť k tomu, aby prehovorili, aby chránili božiu česť, dobro človeka, aby ohlasovali pravdu. Cirkev ako inštitúcia aj ako spoločnosť určená na spásu človeka má vstúpiť do dialógu so svetom, preto je dôležitá zdravá autonómia. Ak bude záujem cirkvi rovnaký ako svetskej moci, také spojenie v dejinách nikdy nedopadlo inak ako zotročovaním, rozdeľovaním, vraždením alebo prenasledovaním. Cirkev musí byť svedomím svetskej moci, vyzývať k zmiereniu, k odbornej diskusii a nezúčastňovať sa propagandy, ktorú riadi a financuje štát. Cirkev musí byť slobodná, čo v súčasnosti nie je, a je neprípustné, aby si cirkev nechala zasahovať svetskou mocou do liturgických predpisov či iných duchovných záležitostí týkajúcich sa vysluhovania sviatostí alebo mlčania pri zjavnom porušovaní ústavného i medzinárodného práva, ktoré garantuje sloboda vierovyznania. Tento zákon má posilniť autoritu biskupov, kňazov a celého duchovenstva, má dopomôcť pravde a pravej slobode a k reálnemu uplatňovaniu si práva náboženského vyznania a viery. A na záver mi nezostáva nič iné, iba konštatovať, že predložený návrh zákona by si mal nájsť podporu naozaj u každého poslanca bez ohľadu na to, k akému spektru, k akému spektru patrí, pretože tento zákon pomôže k podpore či už športových klubov, či už spomínaných farností, či už rôznych organizácií, občianskych združení, ktoré poskytujú rôzne verejnoprospešné aktivity, z čoho v konečnom dôsledku bude profitovať celá spoločnosť, najmä tí, ktorí tieto aktivity a ktorí tieto služby od týchto organizácií prijímajú. Bude naozaj na dobrovoľnom rozhodnutí každého daňovníka, aby sa rozhodol, či vôbec tie percentá zo zaplatenej dane poskytne, či ich poskytne jednej alebo dvom organizáciám, či si vybere aj farnosť, alebo aj si vybere dva športové kluby a podobne. A verím, že tento efekt bude mať veľmi pozitívny dopad na celú spoločnosť a že všetci poslanci aj vládnej, aj opozičnej strany tento návrh zákona navrhnú prerokovať do druhého čítania. Ďakujem veľmi pekne.